Troels Christensen (V), 2010-05-18:
Som gammel musiklærer ved jeg jo, hvor vigtig musikundervisning er.
Musikundervisning hjælper til på mange fronter, bl.a. i forbindelse med indlæring og kreativ udvikling, og derfor er noget af det, der glæder mig allermest, når vi taler om musik, at det simpelt hen blev et lovkrav, da vi fik kommunalreformen, at alle kommuner skulle have musikskole og udbyde musik.
Vi har jo set et kæmpe, kæmpe løft.
På de musikskoler, vi havde før kommunalreformen,
var musikundervisningen tit smal; det var klaver, og det var guitar, man kunne få undervisning i, og så var den ikke ret meget længere.
Når man ser på den vifte af tilbud, musikskolerne kan tilbyde børn i dag, ser man jo, at der har været et fantastisk kvalitetsløft.
Et er, at vi har sikret, at alle får tilbudt musikundervisning, noget andet er, at der er så mange tilbud på hylderne, som der er i dag, og det vil jeg godt indledningsvis glæde mig rigtig meget over.
Så til selve forslaget.
Som ministeren var inde på, udgør selve refusionsprocenten fra staten, altså det, man refunderer til musikskolerne, omkring de her 13-14 pct., og det er altså den, Socialdemokraterne ønsker at hæve til 25 pct. af nogle omgange.
Først til 18 pct. over 3 år, og så vil man afsætte 8 mio. kr. om året de næste år og derefter reducere brugerbetalingen
Det er ligesom det, der ligger i beslutningsforslaget.
Men der synes jeg, det er vigtigt at påpege, at man ikke kan ændre brugerbetalingen ved at ændre refusionsprocenten.
Det er jo helt op til den enkelte kommunalbestyrelse, det er op til den enkelte musikskolebestyrelse, hvordan man sammensætter det og fastsætter, hvor meget eleverne skal betale for at gå der.
Og ikke nok med det, man bestemmer også, hvordan pakken skal se ud, og om man vil sikre, at elever, som går til instrumentalundervisning, samtidig kan nå til sammenspil, hvordan man tilrettelægger selve programmet, hvor mange uger der undervises i, hvor meget man giver i søskenderabat, og om man vil have fripladser, det bestemmer man jo også selv.
Ude i kommunerne er der jo rig lejlighed til at sikre, at de, som ikke har så god en økonomi, ikke kommer i klemme, i forbindelse med at børnene går til musikundervisning.
Nu sidder jeg tilfældigvis selv i et kulturudvalg, og her sidste gang, der var møde, havde vi faktisk musikskolerne på dagsordenen, og der satte vi 50.000 kr. af til at sikre fripladser, sådan at man har mulighed for at hjælpe dem, som har svært ved det, fordi vi var nødt til at sætte prisen et par hundrede kroner op.
Nu ligger vi ret lavt i forvejen i Slagelse Kommune, så det var ikke så slemt.
Men det med at tro, at vi kan ændre på noget, som kommunerne har ansvaret for, holder simpelt hen ikke, for medicinen er ikke den rigtige.
Vi er enige i, at det er vigtigt, at alle skal kunne gå til det, og som ministeren også var inde på, er det over 100.000, der går til musik i dag, så jeg synes faktisk, vi ligger på et niveau, vi kan være rigtig, rigtig stolte af i Danmark.
Der udvikles rigtig mange talenter, og de kan så komme videre i MGK'erne osv.
Vi har talentudviklingspuljer, vi har sat 23 mio. kr. af til musikskolerne her i perioden 2008-2011, som man kan søge, så vi også kan sikre, at de, der er, om jeg så må sige, mindrebemidlede, kan få deres børn ind.
Og så er der også en ung elite-pulje på 8 mio. kr.
Alt i alt sikrer vi jo talenterne på en række områder, og de, som ikke har så god mulighed for at betale, hvis det bliver for dyrt, har også deres ordninger.
Så jeg synes godt, vi kan være tilfredse med den ordning, vi har.
Det her er jo ikke noget, kommunerne beder om, der er ikke nogen, der kalder på en revision af loven her.
I Venstre ønsker vi ikke at ændre loven, og det er jo faktisk nødvendigt, hvis vi skal ind og diktere størrelsen af brugerbetalingen.
Den frihed sammen med alle mulige andre friheder skal kommunerne have, når det drejer sig om musikskoler.
Musikskolerne er kommunernes, det er ikke statens.